Pia Kristensen (DF), 2007-05-03:
Jeg kan sige, at vi i Dansk Folkeparti faktisk er meget positive over for intentionerne i det her forslag.
For der er behov for en handlingsplan, som kan sikre de 25.000 blindes og stærkt svagsynedes deltagelse i alle samfundsforhold, og jeg understreger: i alle samfundsforhold.
Vi har længe følt, at der er behov for at række mennesker med et synshandicap en hjælpende hånd.
Dansk Folkeparti var derfor initiativtager til, at Dansk Blindesamfund i 2002 og frem til i dag kunne etablere en konsulentordning, der sikrer, at alle nysynshandicappede får støtte fra kvalificerede konsulenter, ligesom vi i 2004 støttede en finanslovbevilling om, at blinde og svagsynede borgere skulle gives adgang til individuel transportstøtte, en beslutning, som desværre endnu ikke har udmøntet sig i konkret handling.
Dansk Folkeparti er godt klar over, at der skal mange flere initiativer til, hvis vi radikalt skal forbedre forholdene for blinde og svagsynede.
Derfor ønsker vi også ligesom forslagsstillerne, at der skal laves en handleplan.
Vi mener dog ikke, at de retningslinjer, der er beskrevet i forslaget, er dækkende.
Vi mener, at det er for spinkelt, ja, for uambitiøst.
Vi ønsker at gå langt videre, så handlingsplanen ikke alene kommer til at handle om bedre muligheder for at færdes som blind.
Vi mener, at blindes deltagelse i samfundet bør ses i en bredere sammenhæng, fordi blinde både er handicappede i deres færden og kommunikationshandicappede.
Helt konkret kan man f.eks. se på, hvordan Danmarks Blindebibliotek fungerer, både generelt og i forhold til produktion af materiale til blinde i beskæftigelse.
En handlingsplan bør efter vores opfattelse også omhandle mulighederne for en mere fleksibel anvendelse af reglerne om personlig assistance til blinde i erhverv samt en vurdering af tildeling af arbejdsredskaber og hjælpemidler.
I den mere kulturelle afdeling handler det om synstolkning i teatret, i biografen og i tv, og jeg kunne nævne mange flere ting.
En handlingsplan bør også sikre en analyse af, hvorfor blinde er så marginaliseret en gruppe, for det er de.
Der er sket en marginaliseringsnedtur gennem de seneste 15 år.
Jeg vil f.eks. gerne have afdækket, om det skyldes en uhensigtsmæssig lovgivning, eller om det er kommunens administration af lovgivningen, der er noget galt med.
Måske bunder problemerne i kommunernes manglende forståelse for, hvor komplekst et synshandicap faktisk er, samt hvor forskelligartede former for synshandicap der eksisterer.
Forslaget til en handlingsplan foreslås finansieret af satspuljen, og den er vi helt med på.
Der er jo ikke meget ved en handlingsplan, hvis den ikke også føres ud i livet.
Nej, der er behov for reelle tiltag, eventuelt udmøntet i konkret lovgivning, og her rækker 3 mio. kr. næppe.
Derfor er Dansk Folkeparti indstillet på, at der skal afsættes flere midler.
Det er et område, vi prioriterer meget højt.
Så er jeg i øvrigt meget enig med ministeren i, at vi skal afvente den analyse, der kommer fra Transport- og Energiministeriet, af blindes og svagsynedes transportmuligheder, som kommer senere i denne måned.
Lad os få de oplysninger på bordet, og lad dem indgå i de videre overvejelser.
Vi ønsker, at blindes deltagelse i samfundet skal ses i en bredere sammenhæng.
På den baggrund foreslår vi, at Folketingets partier sætter sig sammen og udarbejder en egentlig beretning over forslaget.
I den forbindelse mener jeg faktisk, at det er meget, meget vigtigt, at vi husker at inddrage dem, der ved, hvor skoen trykker.
Så det vil være yderst relevant at inddrage Dansk Blindesamfund i dette arbejde.